Prezident Shavkat Mirziyoev “O`zekspomarkaz”dagi yarmarka bilan tanishdi

Prezident Shavkat Mirziyoev 20 noyabr kuni “O`zekspomarkaz” milliy ko`rgazmalar majmuasida o`tayotgan O`zbekiston sanoat yarmarkasi va kooperasiya birjasi bilan tanishdi. 
Davlatimiz rahbarining 2019 yil 1 maydagi “Sanoat kooperasiyasini yanada rivojlantirish va talab yuqori bo`lgan mahsulotlar ishlab chiqarishni kengaytirish chora-tadbirlari to`g`risida”gi qaroriga muvofiq tashkil etilgan mazkur tadbir 18 noyabr kuni boshlangan edi. Unda mingga yaqin korxonalar, kompaniya va firmalar, kichik biznes va xususiy tadbirkorlik sub`ektlari 10 mingdan ortiq turdagi mahsulotlari bilan qatnashmoqda.  
Ishtirokchilar sanoat korxonalarining esportbop va import o`rnini bosuvchi mahsulotlari, ularning sifat va texnik ko`rsatkichlari, ulgurji va chakana narxlari, korxonalarning mavjud quvvatlari kabi ma`lumotlar bilan tanishmoqda. Bu mahalliy va xorijiy bozorlarda talab yuqori bo`lgan mahsulotlarni o`rganish, ularni ishlab chiqarish va sotib olish bo`yicha hamkorlar topish, kichik biznes sub`ektlarini sanoat faoliyatiga keng jalb etishda muhim omil bo`lmoqda. 
Prezidentimiz yarmarkada namoyish etilayotgan mahsulotlar bilan tanishdi. Ularning xaridorgirligi, lokalizasiya darajasi bilan qiziqdi. Mahalliylashtirishni kengaytirish, import bo`layotgan detallar ishlab chiqarilishini o`zlashtirish, sifatni ta`minlash orqali xaridor orttirish zarurligini ta`kidladi.
- Ishlab chiqaruvchi qachon rivojlanadi? Mahsulotining egasi bo`lsa. Bu yarmarkaga kelgan har bir korxona va tadbirkor natijaga erishishi, oddiy gaykadan tortib katta mashinalargacha xaridorini topishi kerak. Uni ishtirokchilar rozi bo`lguncha davom ettirish lozim, - dedi davlatimiz rahbari.
Shavkat Mirziyoevga Iqtisodiyot va sanoat vazirligi huzurida tashkil etilgan elektron kooperasiya birjasi – www.cooperation.uz portali haqida ham ma`lumot berildi. 
Mazkur portal orqali ishlab chiqaruvchilar o`z mahsulotlariga xaridor topishi, ularni etkazib berish bo`yicha shartnomalar tuzishi mumkin. Portal statistika, bojxona, soliq, sertifikatlashtirish idoralari ma`lumotlar bazasiga ulangan. 
Sanoat korxonalari va buyurtmachilar o`rtasidagi shartnomalar «onlayn» tarzda rasmiylashtirilmoqda. Xalqaro savdo markazida tarmoqlar, hududlar, kichik biznes va xususiy tadbirkorlik sub`ektlarining ishlab chiqarish salohiyati, kooperasiyaga talab va ehtiyoji bo`yicha taqdimotlari o`tkazilmoqda.
Avvalroq Prezident Mirzo Ulug`bek tumanidagi Dasturiy mahsulotlar va axborot texnologiyalari texnologik parkiga tashrif buyurgani haqida xabar bergandik.